
Καλή χρονιά… με τη ζωή στα χέρια μας…
Σήμερα, Σεπτέμβρης του 2026, τα σχολεία άνοιξαν και οι εκπαιδευτικοί αισθανόμαστε ήδη εξουθενωμένες/οι από αυτά που έχουμε γνωρίσει μέχρι τώρα αλλά και εξοργισμένοι από όσα  μας περιμένουν. Από όσα ήδη φάνηκαν  από τη συνάντηση του ΔΣ της ΔΟΕ με τη Ζαχαράκη.

Δεν έχει ξανασυμβεί να πραγματοποιείται συνάντηση (μετά από 1,5 χρόνο!) υπουργού με το ΔΣ της ΔΟΕ, να κρατά 3 ώρες, και να σπαταλιούνται όλες σε ανούσια φληναφήματα και τετριμμένα αναμασήματα από μέρους της. Επί της ουσίας η κα Ζαχαράκη έμεινε αμετακίνητη ως προς τις κεντρικές επιλογές της κυβέρνησης ΝΔ και του ΥΠΑΙΘΑ για  χαμηλότατους πετσοκομμένους μισθούς, διορισμούς, συμπτύξεις, δικαιώματα αναπληρωτών/τριών, αξιολόγηση, πειθαρχικά.

Δίπλα στα προβλήματα όμως, που μας περιμένουν, μέσα στο καλοκαίρι μια μεγάλη ανάσα δικαίωσης και νίκης! Τα πειθαρχικά συμβούλια σε Κομοτηνή και Τρίπολη, με μια ιστορική απόφαση απάλλαξαν ομόφωνα τις/τους διωκόμενες/ους συναδέλφισσες/ους που είχαν παραπεμφτεί επειδή συμμετείχαν στην απεργία – αποχή από την ατομική αξιολόγηση όχι μόνο νεοδιόριστες/ους αλλά και παλαιότερων ετών. Το εφετείο στην Αθήνα, δικαίωσε τις καθαιρεμένες προϊσταμένες και ακύρωσε την καθαίρεσή τους. Το εφετείο Χανίων συνεχίζει τις αποφάσεις μονιμοποίησης νεοδιόριστων χωρίς αξιολόγηση, δικαιώνοντας τις/τους εκπαιδευτικούς της Κρήτης, νεοδιόριστες/ους 2020 και 2021. Και το συμαντικότερο, η Χρύσα Χοτζόγλου, διωκόμενη εκπαιδευτικός για την αγωνιστική της στάση, σε δυνητική αργία εδώ και 1,5 χρόνο, γυρίζει στο σχολείο της μια και η υπουργός παιδείας υποχρεώθηκε να υπογράψει την παύση της δυνητικής αργίας. 
Για μια ακόμα φορά αποδείχτηκε περίτρανα ότι «η μόνη χαμένη μάχη είναι αυτή που δεν δόθηκε». 

Είναι οι νίκες με την μεγάλη τη σφραγίδα το κινήματος, που αποδεικνύουν ότι καμία καταστολή δεν είναι ανίκητη. Ο κρατικός αυταρχισμός σπάει στον δρόμο. Οι αγώνες δεν κρίνονται από τη “νομιμότητα”, αλλά από το δίκιο και τη συλλογική συμμετοχή 
Τα προβλήματα φυσικά, μας περιμένουν με το καλημέρα σας. Τα κενά είναι εδώ παρόντα από το πρώτο κουδούνι, απόδειξη για αυτό ότι φέτος έγιναν 5000 διορισμοί λιγότεροι από πέρσι και το ίδιο το υπουργείο δηλώνει -πριν πραγματοποιηθεί η 1η φάση αναπληρωτών- ότι θα κάνει άμεσα 2η φάση προσλήψεων. Η ειδική αγωγή βρίσκεται ακόμα περισσότερο στο απόσπασμα, οι σχολικές επιτροπές καταργήθηκαν και κανείς δεν ξέρει πώς θα καλύπτονται οι βασικές ανάγκες των σχολείων μας, οι μισθοί μας στα τάρταρα, η ακρίβεια στα ύψη, τα ενοίκια το ίδιο, ο περιφερειακός διευθυντής με το καλημέρα σας, έβαλε διόδια στο ντύσιμο των εκπαιδευτικών με πρωτοφανή ολοκληρωτισμό, η Ζαχαράκη μας ενημέρωσε ότι ο/η αναπληρωτής/τρια είναι συμβασιούχος οπότε δικαιολογημένα η εγκυμονούσα δεν μπορεί να πάρει επαπειλούμενη και όποιος σπάει το πόδι του θα γυρίζει με πατερίτσες στο σχολείο αν θέλει τη δουλειά του. Η αξιολόγηση παραμένει προτεραιότητα της κυβέρνησης γιατί πώς αλλιώς θα επιβληθεί η ιδιωτικοποίηση, η εμπορευματοποίηση, η κατηγοριοποίηση και ο ανταγωνισμός σχολείων, εκπαιδευτικών και μαθητών. Και δίπλα σε αυτά η συνταγματική αναθεώρηση, με την αξιολόγηση να δείχνει τα δόντια της γιατί τώρα δεν κινδυνεύεις με πειθαρχικά επειδή δεν συμμετείχες στην αξιολόγηση αλλά ακριβώς το ανάποδο, κινδυνεύεις με απόλυση επειδή συμμετείχες και πήρες κακό βαθμό κατά την κρίση της διοικητικής πυραμίδας, «συμβούλων» και παρασυμβούλων, διευθυντών και όλων όσων στην τάξη δεν μπαίνουν αλλά θα κρίνουν εσένα που βογγάς κάθε μέρα. Με τον Μητσοτάκη να ετοιμάζεται να μας επιστρέψει το 0,000005% όσων μας κλέβει με τα πλεονάσματα ενώ οι τράπεζες και οι εισηγμένες στο χρηματιστήριο επιχειρήσεις, κάνουν πάρτι κερδών και οι δαπάνες για τους εξοπλισμούς και την πολεμική οικονομία καταβροχθίζουν τις δαπάνες για υγεία και παιδεία…

ΦΤΑΝΕΙ ΠΙΑ!  ΩΣ ΕΔΩ! Θέλουμε να ζήσουμε και να εργαστούμε με αξιοπρέπεια σε ένα δημόσιο δωρεάν σχολείο, ελεύθερο,  δημιουργικό και ανοιχτό σε όλους τους μαθητές και τις ανάγκες τους. Να σπάσουμε τα διλήμματα. Παίρνουμε θέση! ΑΠΕΡΓΙΑ ΤΩΡΑ ΣΕ ΟΛΗ ΤΗΝ ΕΚΠΑΙΔΕΥΣΗ! ΜΕΤΩΠΟ ΑΓΩΝΑ ΣΕ ΟΛΗ ΤΗΝ ΚΟΙΝΩΝΙΑ! Είναι ώρα να αντισταθούμε στις επιλογές που μας ετοιμάζουν. Είναι ώρα να ακουστεί επιτέλους και η δική μας φωνή.

Σήμερα, Σεπτέμβρης του 2026, πρέπει να πούμε το ίδιο!
Η 95η ΓΣ αποφάσισε και το ΔΣ της ΔΟΕ το συγκεκριμενοποίησε, Γενικές Συνελεύσεις 1/9-25/9, ολομέλεια προέδρων 26/9 με εισήγηση για απεργία 30/9

· Συμμετέχουμε μαζικά στη ΓΣ του σωματείου μας, παίρνουμε αποφάσεις αγώνα!

Πολύμορφο απεργιακό αγώνα διαρκείας με επαναλαμβανόμενες μορφές με συνολικό αγωνιστικό σχέδιο και βάθος, με αποφασισμένη 48ωρη προειδοποιητική απεργία 30/9-1/10, με νέο κύκλο Γενικών συνελεύσεων για την κλιμάκωση.
Αγώνα με συγκεντρώσεις, πανελλαδικά συλλαλητήρια και διαδηλώσεις σε όλη τη χώρα, με καταλήψεις και κινητοποιήσεις. 
Με κάλεσμα για αγωνιστική ενότητα και συντονισμό των σωματείων και Ομοσπονδιών που μπαίνουν στη μάχη. 

Εν τω μεταξύ, η Ζαχαράκη που έχει «όραμα» για την παιδεία, ετοιμάζει φιέστα στις 2 του Σεπτέμβρη για να μας το παρουσιάσει… Τις/τους αγωνιζόμενες/ους εκπαιδευτικούς, βέβαια δε μας κάλεσε. Κι ο πρωθυπουργός θα παρουσιάσει στη ΔΕΘ το όραμα του για την Ελλάδα των ολιγαρχών, των βιομηχάνων, των τραπεζών, της συμμαχίας με τους γενοκτόνους των λαών, το ΝΑΤΟ, τις ΗΠΑ, την ΕΕ, το όραμά του για την Ελλάδα του πολέμου και της φτώχειας, την Ελλάδα των ΟΠΕΚΕΠΕδων, της διαπλοκής και της ρεμούλας. Ούτε αυτός μας κάλεσε. Παραδίπλα και άλλοι πολιτικοί αρχηγοί που θα μας παρουσιάσουν το ίδιο όραμα με άλλα λόγια. 

Οπότε, είπαμε κι εμείς να πάμε ακάλεστες/οι σε όλες τις φιέστες!
- Τετάρτη, 2 Σεπτέμβρη, 5μμ Ωδείο Αθηνών (προσυγκέντρωση μετρό Ευαγγελισμός)

- Σάββατο, 5 Σεπτέμβρη, Καμάρα, 6μμ Θεσσαλονίκη

Και συνεχίζουμε με κινητοποιήσεις, μαζική συμμετοχή στη ΓΣ και αγωνιστικές αποφάσεις

Αγώνας μέχρι τη νίκη!
